text: Zenobita edicions publica la biografia del dibuixant manresà Joan Vilanova Roset | Zenobita edicions
  Patuflash un llibre infantil musicalitzat que modernitza el popular conte d'en Patufet →
  Després de publicar Joan Vilanova. Itinerari vital i artístic (2007), Zenobita edicions s'ha fet càrrec ara de la publicació del llibre Joan Vilanova Roset. El personatge i el seu entorn: la seva millor època 1939-1969, on es recull de forma detallada la vida i el període més fèrtil i creatiu del reconegut dibuixant manresà. Vilanova va il·lustrar una gran quantitat de temes costumistes des de meitat del segle XX, així com peces destacades de l'imaginari col·lectiu manresà, com l'Auca de la Llum, i es va convertir en un dels artistes més destacats de la vida i la cultura manresana d'aquella època.
  En aquesta publicació, l'autor, Joan Vilanova Lleonart, fa una radiografia detallada a la vida del prolífic artista, i esmenta algunes de les persones i famílies que hi van tenir relació. És, també, una fotografia de la Manresa de postguerra fins a les portes de la democràcia, ple d'anècdotes quotidianes de l'àmbit familiar, laboral i social que va viure.
  El llibre, en blanc i negre, recull un bon grapat d'imatges de la biografia de Vilanova Roset i del seu context.